**Dr.paed. Ērika Pičukāne**

*Žurnāls "Skolas vide” maija numurs*

**Citas valsts skolēns klasē**

Nereti skolēns, nonākot jaunajā mācību vidē, klasē, skolā dažkārt jūtas neomulīgi, neērti, pat apdraudēti. Īpaši tas attiecas uz patvēruma meklētāju un bēgļu bērnu (skolēni iebraucēji), kas ir nonācis Latvijā no pilnīgi citas valsts, kas ir pieradis pie citām tradīcijām, cita klimata, ēdiena, attiecībām, ģērbšanās stila. Jāatceras, ka atšķirībā no imigrantiem un reemigrantiem skolēnu iebraucēju ģimenes izvēle atstāt dzimteni nav brīvprātīga, viņi bieži ir zaudējuši draugus, mājas, piemiņas lietas, radiniekus. Tikpat neērti var justies arī skolotājs, kam ir pirmā pieredze: strādājot ar pilnīgi atšķirīgas kultūras pārstāvi, ar kuru nav kopīgas valodas. Skolotājam ir jāprot strādāt ne tikai ar bērniem, kuriem ir dažādas zināšanas un prasmes, bet arī ar bērniem, kuriem nav nekādu zināšanu, kuri var nezināt uzņemošās valsts valodu, kā arī kādu citu Eiropas valodu. Pasaules pieredze rāda, ka pat tad, ja ir ļoti labi apstākļi un ir pieaicināti tulki, kas palīdz skolēnam iebraucējam iejusties jaunajos apstākļos, tomēr iekļaušanās var noritēt ar grūtībām, īpaši vecāko klašu skolēniem ar zemu izglītības līmeni. Zemāk es gribētu piedāvātas dažas idejas, kas palīdzēs skolotājiem veiksmīgāk iekļaut un skolēniem veiksmīgāk iekļauties jaunajā izglītības vidē.

Atcerieties, ka pirmajās nedēļās, kad šis skolēns ir jūsu klasē, viņam ir ne tikai jāiekļaujās jaunajā mācību vidē, bet arī jāpielāgojas:

* jaunajam mājoklim;
* nepazīstamai pārtikai;
* iespējams, neparastam ģērbšanās stilam;
* laika apstākļiem un pulksteņlaikam.

Šie skolēni var būt ne tikai satraukti, bet arī nomākti un nobijušies. Mēs arī bieži nezinām, kādu skolu viņi ir apmeklējuši pirms tam, varbūt tā bija skola bēgļu nometnē, taču, iespējams, skolēns nemaz nav gājis skolā.

Balstoties uz savu un kolēģu pieredzi, es gribētu piedāvāt dažus praktiskus padomus šo skolēnu veiksmīgākai iekļaušanai klasē. Padomi var noderēt, lai palīdzētu skolotājam izveidot “draudzīgu klasi”: atbalstu skolēniem, veicināt draudzību un vajadzības sajūtu.

1. Atrast klasē tos bērnus, kuri varētu palīdzēt šiem skolēniem ātrāk iekļauties jaunajā kolektīvā.
2. Paskaidrot pārējai klasei, ka latviešu valodu nav tik viegli apgūt cilvēkam, kurš nezina latīņu alfabētu. Labākais variants ir iesaistīt visu klasi valodas mācīšanā.
3. Daudziem ir vajadzīga palīdzība tā sauktajās “organizatoriskajās prasmēs”, kur, ko var paņemt, kas ir bibliotēkā, kur, kas jāieraksta, ko un kurā stundā dara utt.
4. Palīdzēt izprast stundu dažādību. Skolēnam var būt grūtības pārslēgties no viena mācību priekšmeta uz citu.
5. Iedrošināt strādāt grupā, veikt projektus, jo daudzi no skolēniem nekad nav strādājuši komandā vai veikuši kādus projektus.
6. Atrast un uzsvērt, kādas ir priekšrocības, ja mūsu klasē mācās skolēns no citas valsts.
7. Svarīgi ir iepazīstināt skolēnus iebraucējus ar visām mācību grāmatām un citiem mācību materiāliem, pat tad, ja skolēns tos neizmantos.
8. Izsniegt skolēnam arī to mācību līdzekli, ar kuru strādā visa klase, pat tad, ja skolēns vēl nesaprot valodu un mācīsies pēc citas grāmatas.
9. Iepazīstināt skolēnus ar visu skolas personālu – dežurantiem, ēdnīcas darbiniekiem, apsardzi utt.
10. Iedrošināt skolēnus dalīties visā skolā iegūtajā informācijā ar saviem vecākiem.
11. Izskaidrot, parādīt visus skolas noteikumus, piemēram, kad un kā jāierodas klasē, skolā, kā jāsasveicinās, kā jāuzvedas klasē, kas ir pieņemts, kas nav pieņemts Latvijas skolā.
12. Motivēt, lai bērns neaizmirst arī savu dzimto valodu,  izmantojot bibliotēkas, internetu un kultūras centrus.

Gribētu pieskarties vēl dažiem punktiem, par kuriem būtu jādomā skolotājam. Proti, skolēni iebraucēji būs ieguvēji, ja skolā:

1. tiks nodrošināts, ka skolēnu iebraucēju vārdi tiek izrunāti un uzrakstīti pareizi, ja vārds ir latviskots, tad iekavās uzrakstīt šī vārda izrunu, kā to saka pats bērns;
2. būs ievērotas viņa tiesības uz klusuma periodu, kas var turpināties arī vairākus mēnešus;
3. tiks iegūta informācija par viņa specifiskām ēdināšanas paražām, reliģiju un tradīcijām;
4. tiks nodrošināts, lai skolēni iebraucēji zinātu citu skolēnu vārdus (spētu tos izrunāt), kā arī skolas personāla vārdus;
5. būs apgūti skolas ikdienā bieži lietojamie vārdi, piemēram, tualete, galds, rotaļa, *tusiņš* utt.;
6. tiks izmantota skolēnu iebraucēju pieredze, zināšanas un prasme kā mācīšanās resursu, runājot par citām valstīm, iekārtām, karadarbībām, reliģijas jautājumiem utt.
7. tiks nodrošināts, lai sasniegumi tādos mācību priekšmetos, kuros ir mazāk izmantojama latviešu valoda, piemēram, sports, matemātika, būtu pamanāmi, atzīti.
8. tiks lietotas mācību grāmatas un citus mācību līdzekļus ar daudzveidīgo vizuālo atbalstu.

Sava raksta beigās es gribētu piedāvāt nelielu ieskatu Kanādas skolu pieredzē, strādājot ar bērniem no Sīrijas. Lai izvairītos no trauksmes sajūtas, Kanādas skolās tiek veikti dažādi pasākumi, kuri palīdz šiem skolēniem vieglāk iekļauties:

* sniegts skaidrojums, ka skolas zvans skan katru dienu;
* katram bēglim tiek “piešķirts” Kanādas draugs;
* izsniegta pilsētas karte, skolēnu iebraucēju ģimenei piedāvāta ekskursija pa skolu un ekskursija pa pilsētu;
* Kanādas ģimene bēgļu ģimenei novada ekskursiju pa tuvāko apkārtni;
* skolotājs vienmēr pārliecinās, vai skolēns zina par gaidāmajiem pasākumiem.

Ceru, ka šie padomi noderēs, organizējot skolēnu iekļaušanos Latvijas skolās. Padomājiet, kā jūs varētu palīdzēt šiem bērniem, novērtējot katra bērnu kultūras mantojumu un viņa stiprās puses.

**Literatūras saraksts**

B.C. Education Ministry: Students from Refugee Backgrounds; A Guide for Schools and Teachers.